ORDE do 12 de decembro de 2005 sobre delegación de competencias na Secretaría Xeral de Política Lingüística.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/12/2005

A actividade administrativa da Consellería de Presidencia, Administracións Públicas e Xustiza leva consigo unha concentración de funcións no seu titular que aconsella, dado o seu volume, recorrer á delegación de competencias na secretaria xeral de Política Lingüística, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria que redunda en beneficio tanto da Administración coma dos administrados, dentro do máis rigoroso respecto das garantías xurídicas que a tutela dos intereses públicos exixe.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e do seu presidente, na redacción dada pola Lei 11/1988, do 20 de outubro, o artigo 72.4º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o artigo 13 da Lei 30/1992, do 26 de novembro, de réxime xurídico das administracións públicas e do procedemento administra
tivo común, modificada pola Lei 4/1999, do 13 de xaneiro, e demais disposicións de xeral aplicación,
DISPOÑO:
Artigo 1º
Deléganse na secretaria xeral de Política Lingüística as seguintes competencias:
a) Autorizar e dispoñer os gastos xerais, excepto os referidos aos créditos do capítulo I, dos servizos da Secretaría Xeral de Política Lingüística, así como o seu compromiso e liquidación, solicitando da Consellería de Economía e Facenda a ordenación dos pagamentos.
b) As funcións que como órgano de contratación lle son atribuídas ao titular da consellería pola lexislación vixente en relación cos servizos da Secretaría Xeral de Política Lingüística.
c) A subscrición, modificación e prórroga dos convenios de colaboración con outras administracións públicas ou entes de dereito público, así como os particulares que outorgue esta consellería en temas relacionados coa promoción da lingua galega.
d) A designación das comisións de servizos, con dereito a indemnización, prevista no artigo 4 do Decreto 144/2001, do 7 de xuño, de todo o persoal dependente organicamente da Secretaría Xeral de Política Lingüística.
e) Dispoñer canto concirne ao réxime interno da Secretaría Xeral de Política Lingüística cando non sexa competencia do conselleiro, da Secretaría Xeral da consellería ou doutra dirección xeral.
Artigo 2º
As resolucións administrativas que se adopten e os convenios que se realicen facendo uso das delegacións contidas nesta orde farán constar expresamente esta circunstancia e considéranse ditadas polo órgano delegante.
Artigo 3º
En calquera momento, o conselleiro poderá avocar para si o coñecemento dun asunto mediante acordo motivado e nos termos establecidos no artigo 14 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 4º
Quedan excluídos, en todo caso, da delegación a que se refire esta orde os supostos previstos no nº 2 do artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no artigo 42.2º da Lei 1/1983, do 22 de febreiro, reguladora da Xunta e do seu presidente, na redacción dada pola Lei 11/1988, do 20 de outubro.
Disposición derrogatoria
Quedan derrogadas todas aquelas disposicións de igual ou inferior rango que se opoñan ao previsto nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 12 de decembro de 2005.
José Luis Méndez Romeu
Conselleiro de Presidencia, Administracións Públicas e Xustiza